รัฐบาลไทย-ข่าวทำเนียบรัฐบาล-จับรางวัลชิมช้อปใช้ครั้งที่ 2 แจกรถกระบะคันที่ 2 และรางวัลอื่นรวม 169 รางวัล
วันศุกร์ที่ 3 มกราคม 2563
จับรางวัลชิมช้อปใช้ครั้งที่ 2 แจกรถกระบะคันที่ 2 และรางวัลอื่นรวม 169 รางวัล
วันนี้ (3 มกราคม 2563) ที่กระทรวงการคลัง ได้มีการมอบรางวัลให้กับผู้โชคดีจากการจับรางวัลชิมช้อปใช้ครั้งที่ 1 หลังจากนั้น เป็นการจับรางวัลชิมช้อปใช้ ครั้งที่ 2 โดยมี ดร.อุตตม สาวนายน รัฐมนตรีว่าการกระทรวงการคลัง เป็นประธานในงาน
ในวันนี้ (3 มกราคม 2563) ที่กระทรวงการคลัง ได้มีการมอบรางวัลให้กับผู้โชคดีจากการจับรางวัลชิมช้อปใช้ครั้งที่ 1 หลังจากนั้น เป็นการจับรางวัลชิมช้อปใช้ ครั้งที่ 2 โดยมี ดร.อุตตม สาวนายน รัฐมนตรีว่าการกระทรวงการคลัง เป็นประธานในงาน ซึ่งรางวัลในครั้งนี้มีจํานวน 169 รางวัลเท่ากับครั้งที่ 1 ประกอบด้วย รถกระบะ Toyota Hilux Revo 2 ประตู 1 รางวัล รถมอเตอร์ไซค์ Honda New PCX150 จํานวน 4 รางวัล TV Sumsung TV55RU7400 จํานวน 8 รางวัล ทองคําหนัก 1 บาท จํานวน 16 รางวัล และทองคําหนัก 50 สตางค์ จํานวน 106 รางวัล สําหรับผู้ใช้จ่ายผ่านแอปพลิเคชั่นเป๋าตัง ช่อง G - Wallet 2 นอกจากนี้ ยังมีทองคําหนัก 1 บาท จํานวน 4 รางวัล ทองคําหนัก 50 สตางค์ จํานวน 30 รางวัล สําหรับร้านค้าที่ลงทะเบียนเข้าร่วมมาตรการชิมช้อปใช้ที่รองรับสิทธิ์รับเงินคืน 15-20%
นายผยง ศรีวณิช กรรมการผู้จัดการใหญ่ ธนาคารกรุงไทย เปิดเผยรายละเอียดการจับรางวัลชิมช้อปใช้ครั้งที่ 2 ว่า เป็นการจับรางวัลของผู้ใช้จ่ายระหว่างวันที่ 16-31 ธันวาคม 2562 ซึ่งมีผู้ใช้จ่ายผ่านแอปพลิเคชั่นเป๋าตัง ช่อง G - Wallet 2 และได้รับสิทธิ์ลุ้นรางวัลในครั้งนี้ จํานวนเกือบ 2 ล้านสิทธิ์ โดยมียอดสิทธิ์ทั้งหมดตั้งแต่วันที่ 27 กันยายน - 31 ธันวาคม 2562 เพื่อจับรางวัลใหญ่ จํานวนกว่า 10 ล้านสิทธิ์ ส่วนร้านค้ามีสิทธิ์ลุ้นรางวัลจํานวนเกือบ 3 แสนสิทธิ์ ซึ่งยอดการใช้จ่ายผ่านแอปพลิเคชั่นเป๋าตัง ช่อง G - Wallet 2 ที่เป็นการเติมเงินของประชาชนเพิ่มขึ้นอย่างต่อเนื่อง โดยมียอดใช้จ่ายผ่าน G - Wallet 2 ถึงวันที่ 31 ธันวาคม 2562 กว่า 1.5 หมื่นล้านบาท สะท้อนถึงความนิยมของประชาชนต่อมาตรการดังกล่าว
ในการใช้จ่ายผ่านแอปพลิเคชั่นเป๋าตัง ช่อง G - Wallet 2 นอกจากได้เงินคืน 15% ของยอดใช้จ่ายที่ไม่เกิน 30,000 บาท และเงินคืน 20% สําหรับยอดใช้จ่ายตั้งแต่ 30,000 บาท แต่ไม่เกิน 50,000 บาท รวมเงินคืนสูงสุด 8,500 บาท โดยรัฐบาลจะคืนเงินให้ทุกวันที่ 15 ของเดือนถัดไปแล้ว ยอดใช้จ่ายสะสมทุก 1,000 บาท ยังได้รับ 1 สิทธิ์ในการลุ้นของรางวัลเกือบทุกสัปดาห์ ส่วนร้านค้าที่มียอดสลิป 100 บาท ได้รับ 1 สิทธิ์ในการลุ้นทอง ซึ่งประชาชนและร้านค้าสามารถเช็คจํานวนสิทธิ์และหมายเลขสําหรับลุ้นรางวัลได้ที่เว็บไซต์ www.ชิมช้อปใช้.com
สําหรับผู้โชคดีจากการจับรางวัลชิมช้อปใช้ครั้งที่ 2 ได้รถกระบะ Toyota Hilux Revo 2 ประตู ได้แก่ คุณสะรี ดือเร๊ะรอเมาะ และผู้โชคดีได้รถมอเตอร์ไซค์ Honda New PCX150 ได้แก่ 1. คุณฟาตียะห์ เจ๊ะมะ 2. คุณกัลยา พวงแก้ว 3. คุณนิรุซนา ดอเลาะ 4. คุณบุญชัย แก้วรักษ์ สําหรับรางวัลอื่นๆ จะประกาศรายชื่อทางเว็บไซต์ www.ชิมช้อปใช้.com และจะมีเจ้าหน้าที่โทรศัพท์แจ้งรายละเอียดการรับรางวัลเช่นเดียวกับครั้งที่ผ่านมา ซึ่งการจับรางวัลแต่ละครั้ง ผู้ร่วมรายการมีสิทธิ์ได้รับเพียง 1 รางวัล ซึ่งเป็นรางวัลที่มีมูลค่าสูงสุด ผู้โชคดีที่ได้รับรางวัล นําหลักฐานมาแสดงเพื่อรับรางวัลภายใน 30 วัน นับจากวันที่ประกาศรายชื่อผู้โชคดี โดยผู้ได้รับรางวัลในครั้งนี้ เมื่อมีการใช้จ่ายผ่าน ช่อง G- Wallet 2 มีสิทธิ์ลุ้นรับรางวัลในครั้งต่อๆ ไป
การจับรางวัลยังมีอีก 4 ครั้ง คือ วันที่ 10 มกราคม 2563 ผู้ใช้จ่ายระหว่างวันที่ 1-7 มกราคม 2563 วันที่ 17 มกราคม 2563 ผู้ใช้จ่ายระหว่างวันที่ 8-14 มกราคม 2563 วันที่ 24 มกราคม 2563 ผู้ใช้จ่ายระหว่างวันที่ 15-21 มกราคม 2563 และ วันที่ 3 กุมภาพันธ์ 2563 ผู้ใช้จ่ายระหว่างวันที่ 22-31 มกราคม 2563 สําหรับรางวัลใหญ่รถยนต์ Toyota Altis และรถกระบะ Toyota Hilux Revo 2 ประตู คันที่ 3 ซึ่งจะจับรางวัลในวันที่ 3 กุมภาพันธ์ 2563 นั้น จะรวมผู้ใช้จ่ายระหว่างวันที่ 27 กันยายน 2562 - 31 มกราคม 2563
ทั้งนี้ ชิมช้อปใช้ มีรางวัลให้ลุ้นรับทั้งสิ้น 681 รางวัล รวมมูลค่า 12 ล้านบาท แบ่งเป็นรางวัลสําหรับผู้ใช้สิทธิ์ผ่านช่อง G- Wallet 2 จํานวน 545 รางวัล ประกอบด้วย รถยนต์ Toyota Altis มูลค่า 829,000 บาท 1 รางวัล รถยนต์ Toyota Hilux Revo 2 ประตู มูลค่า 595,000 บาท 3 รางวัล รถมอเตอร์ไซค์ Honda New PCX150 มูลค่า 83,300 บาท 16 รางวัล TV Samsung TV55RU7400 มูลค่า 19,900 บาท 32 รางวัล ทองคําหนัก 1 บาท มูลค่า 21,350 บาท 64 รางวัล ทองคําหนัก 50 สตางค์ มูลค่า 10,825 บาท 429 รางวัล รางวัลสําหรับร้านค้า จํานวน 136 รางวัล ประกอบด้วย ทองคําหนัก 1 บาท มูลค่า 21,350 บาท 16 รางวัล และทองคําหนัก 50 สตางค์ มูลค่า 10,825 บาท 120 รางวัล